Det Økonomiske og Sociale Udvalgs udtalelse om »Kommissionens forslag til Rådets direktiv om registreringsdokumenter for motorkøretøjer og påhængskøretøjer dertil« () (98/C 19/05)

Rådet for Den Europæiske Union besluttede den 5. august 1997 under henvisning til EU-traktatens artikel 75 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Industri, Handel, Håndværk og Tjenesteydelser, som udpegede Michael Kubenz til ordfører. Sektionen vedtog sin udtalelse den 8. oktober 1997.

Det Økonomiske og Sociale Udvalg vedtog på sin 349. plenarforsamling af 29. og 30. oktober 1997, mødet den 29. oktober 1997, med 99 stemmer for, 1 imod og 3 hverken for eller imod, følgende udtalelse.

1. Præambel

1.1. I 1996 var der i Det Europæiske Fællesskab indregistreret 164 553 000 personbiler og 22 032 000 erhvervskøretøjer, i alt 186 585 000 motorkøretøjer () og 20 000 000 påhængskøretøjer dertil ().

1.2. Omregistreringen af brugte motorkøretøjer og påhængskøretøjer repræsenterer for Tysklands vedkommende hvert år godt 20 % af vognparken. I Den Europæiske Union foretages der omregistreringer i en størrelsesorden på flere dusin millioner.

1.3. Siden den 1. januar 1993 har det indre marked i Den Europæiske Union været et område uden indre grænser med frie vare-, person-, tjenesteydelses- og kapitalbevægelser. Siden dette tidspunkt har medlemsstaterne anvendt Rådets direktiv 70/156/EØF af 6. februar 1970 () om tilnærmelse af medlemsstaternes lovgivning om typegodkendelse af motorkøretøjer og påhængskøretøjer dertil [senest ændret ved direktiv 97/27/EF ()]. Ifølge direktivet skal medlemsstaternes eksisterende typegodkendelsesprocedurer gradvis afløses af en fælles typegodkendelsesprocedure. I henhold til dette direktiv kan - og her bortses der fra alle afgiftsmæssige overvejelser - nye køretøjer, for hvilke der er tildelt en »EF-typegodkendelse«, tillades, sælges og tages i brug i en hvilken som helst anden medlemsstat mod forelæggelse af en gyldig overensstemmelsesattest [Certificate of Conformity (COC)].

1.4. Siden den 1. januar 1993 er det for køretøjer af klasse M1, dvs. køretøjer til personbefordring med højst 8 siddepladser ud over førerens plads (), muligt at anvende ordningen med EF-typegodkendelse som alternativ, mens dette siden den 1. januar 1996 har været obligatorisk for nye M1-køretøjer.

1.5. Efter typegodkendelsen og tildelingen af de officielle nationale kendingsbogstaver udstedes der en registreringsattest i forbindelse med nyindregistrering og omregistrering.

1.6. Registreringsattesten gør det også muligt for motorkøretøjets ejer eller videreforhandler at sælge køretøjet på det indre marked eller omregistrere det i forbindelse med flytning til et andet EU-land ().

2. Indledning

2.1. Direktivforslaget tilsigter en harmonisering af registreringsattestens form og indhold i EU.

2.2. Med det foreliggende forslag udstedes der bestemmelser i medfør af artikel 75 i traktaten om oprettelse af Det Europæiske Fællesskab (fælles transportpolitik).

2.3. Direktivet forfølger med harmoniseringen følgende mål:

- at lette færdslen for køretøjer, der er registreret i én medlemsstat, i de øvrige medlemsstater idet de nationale myndigheders kontrol af registreringsattesten forenkles,

- at kontrollere i trafikken, at direktiv 91/439/EØF om kørekort er overholdt (),

- at få det indre marked til at fungere bedre ved at lette forståelsen af registreringsdokumenterne ved registrering af et køretøj i en anden medlemsstat,

- at få det indre marked til at fungere bedre ved at lette kontrollen af ejerskabet til et køretøj ved registrering af dette i en anden medlemsstat.

3. Generel bemærkning

3.1. ØSU bifalder Kommissionens forslag om at harmonisere registreringsattesterne.

4. Særlige bemærkninger

4.1. ØSU udtrykker især tilfredshed med, at man ved udformningen af registreringsattesten vil læne sig op ad Wiener-konventionen ().

4.2. ØSU finder det dog nødvendigt, at anvendelsesområdet for ECE-ordningen () i det mindste optages i EU-ordningen, da ECE-ordningen i dag accepteres uden for EU, og især i de østeuropæiske lande.

4.3. ØSU går ind for opbygning af et elektronisk system i hele Den Europæiske Union, hvor man ved hjælp af chassisnummeret kan finde frem til køretøjernes registreringsdatoer.

4.3.1. Nogle medlemsstater (Danmark, Det Forenede Kongerige og Sverige) kræver ikke, at føreren af et køretøj medbringer køretøjets registreringsattest. I disse medlemsstater benytter de nationale myndigheder et system, som ved kontrol på vejene giver dem adgang til det nationale køretøjsregister, der bl.a. indeholder alle oplysningerne på registreringsattesten.

4.3.2. I øjeblikket er Kommissionen ved at undersøge projektet »TADIA«, hvorved datoerne for overensstemmelsesattestering af EF-typegodkendelse (COC) kan udveksles over hele Europa. »TADIA« kunne danne grundlag for elektronisk køretøjskontrol.

4.3.3. Som overgangsløsning indtil indførelsen af direkte elektronisk køretøjskontrol anbefales det at benytte plastikkort med datachips. Dette kunne være en løsning, som straks kan indføres uden et mellemliggende skridt i papirform.

4.3.4. Oplysningerne bør i det mindste kunne aflæses elektronisk (f.eks. ved hjælp af en stregkode), hvis attesten er i papirform.

4.4. ØSU er enig i, at en registreringsattest i to dele er absolut nødvendig.

4.4.1. Som regel opbevares registreringsattestens anden del ikke i køretøjet og det bør heller ikke være tilfældet. Dette udgør en hindring for videresalg af stjålne køretøjer, idet erhvervelse i god tro af sådanne stjålne køretøjer ikke er mulig uden forelæggelse af registreringsdokumentets anden del. Denne metode har stået sin prøve i Tyskland og i Holland og vil ligeledes blive indført i Belgien.

4.4.2. Med udstedelse af registreringsattester i to dele kan der desuden føres bevis for ejerskabet, således som tilfældet allerede er i dag i nogle medlemsstater i kraft af et ejerskabsdokument.

4.5. Ad direktivets artikel 6 og 7

4.5.1. ØSU går ind for, at det udvalg, som indførtes i henhold til direktiv 96/47/EF () om ændring af direktiv 91/439/EØF om kørekort, gennemfører ændringer i bilaget på baggrund af den tekniske udvikling i overensstemmelse med proceduren i artikel 7.

4.6. Ad direktivets artikel 8

4.6.1. Fristerne for direktivets gennemførelse forekommer tilstrækkelige og ønskværdige.

4.7. Ad direktivets bilag I

4.7.1. Af hensyn til omfattende harmonisering af registreringsdokumenternes format, bør der ikke fastlægges noget maksimum for størrelsen, men et nøjagtigt format på linje med direktivet om kørekort i Den Europæiske Union. Herigennem forhindres det, at forskellige nationale formater underminerer den tilstræbte harmonisering og man undgår ligeledes problemer med den ønskede elektroniske aflæsning.

4.7.2. Oplysninger, som kun bruges ved officiel kontrol af køretøjet, kan eventuelt angives i kode af hensyn til pladsbehovet. Hvis der kun findes et enkelt format, som garanterer elektronisk aflæsning, volder dette ingen vanskeligheder.

4.7.3. For at beskytte mod forfalskning anbefales det, at man som et yderligere punkt medtager anbringelse af hologrammer i bilag I del I, punkt II og bilag I del II, punkt II i direktivet.

4.7.4. Det foreslås, at man i kravene til papirkvaliteten i det mindste benytter samme målestok som for det europæiske kørekort for at forhøje registreringsattesternes levetid og gøre det vanskeligere at forfalske attesterne.

4.8. Ad bilag I del I, punkt VII og bilag I del II punkt VII

4.8.1. Formuleringen bør ændres til følgende:

»Registreringsattesten kan endvidere indeholde oplysninger ved brug af de relevante koder, hvis disse er indeholdt i overensstemmelsesattesten (COC), som fabrikanten udsteder på basis af EF-typegodkendelsen, eller hvis de kan udledes deraf ved en simpel beregning.«

4.9. Ad påhængskøretøjer

4.9.1. Hvis flere påhængskøretøjer er registreret under den samme bruger, bør der hjemles mulighed for, at der i stedet for registreringsattesten som dokumentation medbringes en af registermyndighederne udarbejdet fortegnelse over de påhængskøretøjer, som er registreret under den pågældende bruger.

4.10. Direktivet berører ikke de eksisterende nationale særprocedurer. Disse forbliver uændrede. Det ville imidlertid være anbefalelsesværdigt, om man for køretøjer, som ikke registreres ved brug af en EF-typegodkendelse, muliggør anvendelse af ensartede registreringsdokumenter.

4.10.1. Dette vedrører i dag samtlige køretøjskategorier, for hvilke EF-typegodkendelse endnu ikke er mulig, samt køretøjer, som også efter ikrafttrædelsen af EF-typegodkendelsesproceduren for M1-køretøjer og alle yderligere køretøjskategorier, der er omfattet af enkeltregistreringsproceduren, kan opnå national typegodkendelse.

Bruxelles, den 29. oktober 1997.

Tom JENKINS

Formand for Det Økonomiske og Sociale Udvalg

() EFT C 202 af 2. 7. 1997, s. 13.

() Oplysninger fra Europa-Kommissionens GD III.

() Det Økonomiske og Sociale Udvalgs eget skøn.

() EFT L 42 af 23. 2. 1970, s. 1 (ØSU's udtalelse EFT C 48 af 16. 4. 1969, s. 14).

() EFT L 18 af 21. 1. 1997, s. 7 (ØSU's udtalelse EFT C 49 af 24. 2. 1992, s. 5).

() Jf. bilag II til direktiv 70/156/EØF.

() Se tillige Kommissionens fortolkende meddelelse om typegodkendelse og indregistrering af køretøjer, som tidligere har været registreret i en anden medlemsstat (96/C 143/04), EFT C 143 af 15. 5. 1996, s. 4.

() EFT L 237 af 24. 8. 1991, s. 1 (Det Økonomiske og Sociale Udvalgs udtalelse EFT C 301 af 13. 11. 1995).

() Konvention om vejtrafik, udfærdiget den 8. november 1969, herunder ændringer, der er trådt i kraft den 3. september 1993. FN's økonomiske kommission for Europa.

() ECE - Economic Commission for Europe of the United Nations.

() EFT L 235 af 17. 9. 1996, s. 1.